Hvor ofte udbetaler man en bonusordning?
Hvor tit man udbetaler bonus til den enkelte, kommer an på hvordan bonusordningen er skruet sammen. Hvis det er en éngangsbonus - og altså ikke en egentlig bonusordning - vil udbetalingen i sagens natur ske én gang. Det kan for eksempel være en udbetaling udregnet på baggrund af virksomhedens økonomiske resultat, når året er gjort op. I folkemunde går sådan en bonusordning tit under navnet julegratiale, fordi udbetalingen typisk kommer omkring årsskiftet. Er bonusordningen derimod en egentlig del af ansættelsesaftalen, er der flere muligheder. Opgørelsen kan selvfølgelig ske årligt, så bonussen kommer som én samlet pose penge. En anden mulighed er at opgøre bonussen løbende, for eksempel kvartalsvis, eller at udbetale bonussen aconto. Løbende acontoudbetalinger kan være en god metode, fordi medarbejderen ikke skal vente på sin bonus så længe. Til gengæld er det en god idé løbende at holde øje med, at udbetalingerne ikke afviger for meget fra det virkelige billede (af for eksempel det faktiske salg). Det er ikke rart for en medarbejder at skulle betale tilbage, hvis acontobeløbet viser sig at have været urealistisk.